謝王恭父贈梁杲墨
作者：楊萬里
朝代：宋

paragraphs: 君不見蜀人文字天下工，前有相如後揚雄。
君不見蜀人烏丸天下妙，前有蒲韶後梁杲。
初得梁墨黐摹糊，老夫道渠不及蒲。
蓬山藏室王校書，笑我未識真玄菟。
兩圭水蒼笏，雙團點漆璧。
一併贈老夫，此意已金石。
洮州綠玉試松花，星潭黑雲走風沙。
龍蛇起陸鷹入骨，却愁雷電奪神物。